**Pranešimas žiniasklaidai**

2025 m. rugpjūčio 1 d.

**„Citadele“ suteikia 7,7 mln. eurų finansavimą TOKS: atnaujins viešąjį transportą Klaipėdos regione**

**UAB „Tolimojo keleivinio transporto kompanija“ (TOKS), viena iš lyderiaujančių keleivinio transporto įmonių Baltijos šalyse, žengia svarbų žingsnį link tvaresnės ateities – kartu su „Citadele“ banku sudarė sutartį dėl finansavimo, skirto 50 elektrinių autobusų įsigijimui. Pagal sutartį su VšĮ „Klaipėdos keleivinis transportas“, elektriniai autobusai bus tiekiami Klaipėdos regiono transporto poreikiams tenkinti.**

Šiuo įsipareigojimu bus tęsiamas naujų technologijų diegimas ir užtikrintas ilgalaikis tvaraus transporto plėtojimas Klaipėdoje.

„Projektas rodo, kad tvarūs sprendimai yra neatsiejama verslo dalis, o jiems įgyvendinti reikalingas patikimas finansavimas. Tai leidžia verslui sparčiai augti ir kurti realią naudą bendruomenei, kartu prisidedant prie švaresnio ir modernesnio miesto. Labai džiaugiamės galėdami prisidėti prie tokio projekto įgyvendinimo,“ – sako Vaidas Žagūnis, „Citadele“ banko valdybos narys ir verslo bankininkystės vadovas Baltijos šalims.

Pasak jo, ši investicija yra reikšmingas žingsnis, modernizuojant visą Klaipėdos viešojo transporto infrastruktūrą. Tikimasi, kad elektrinių autobusų įsigijimas ne tik prisidės prie miestui svarbių aplinkosaugos tikslų įgyvendinimo, mažinant oro taršą ir triukšmo lygį, bet ir didins viešojo transporto patrauklumą, skatindamas gyventojus rinktis tvarius mobilumo sprendimus. Be to, projektas yra strategiškai svarbus Lietuvos ir Europos Sąjungos dekarbonizacijos politikos kontekste, derinant ekonominę naudą su socialine atsakomybe.

„Investuodami į viešojo transporto sektorių, vadovavomės principu, kad būtent ši sritis pirmoji turi pereiti prie elektrifikacijos. Džiaugiamės, kad šis lūkestis pasitvirtino, o mes aktyviai prisidedame prie šio pokyčio įgyvendinimo,“ – teigia V. Žagūnis.

Jo teigimu, bendros banko ir partnerių pastangos padėjo Klaipėdai pasiūlyti sprendimą, kuris miesto gyventojams siūlo naują kokybę ir patirtį be papildomos finansinės naštos. Taip pat pažymima, kad projektą pavyko įgyvendinti vos daugiau nei per metus nuo sutarties pasirašymo.

„Mums šis projektas svarbus ir dėl to, kad TOKS tokiu būdu tampa ne tik tarpmiestinio, bet ir miesto susisiekimo operatoriumi, todėl esame nuoširdžiai dėkingi pokyčių katalizatoriumi tapusiam partneriui – „Citadele“ bankui – už operatyvumą ir visapusišką paramą, neatsiejamą nuo šio didelio darbo sėkmės“,  – teigia Jonas Algirdas Kučinskas, TOKS verslo plėtros direktorius.

UAB „Tolimojo keleivinio transporto kompanija“ (TOKS)veiklą pradėjo dar 1990 m. ir šiandien yra viena iš stipriausių bendrovių keleivių pervežimo sektoriuje. Įmonė valdo virš 140 transporto priemonių parką, o joje dirba apie 300 darbuotojų, kurie kasmet aptarnauja daugiau nei 1,4 mln. keleivių. Nuo pat įkūrimo bendrovėnuosekliai investuoja į transporto parko atnaujinimą bei aplinkosauginę atsakomybę.